
Az endogén PACAP neuroprotektív hatásának vizsgálata egér Parkinson-kór modellen

Bevezetés: A Parkinson-kór a substantia nigra dopaminerg sejteinek pusztulása miatt kialakuló progresszív neurodegeneratív betegség. A hypophysis adenilát cikláz aktiváló polipeptid (PACAP) egy multifunkcionális neuropeptid, amely neurotrofikus és neuroprotektív hatással rendelkezik. Munkacsoportunk korábban kimutatta az exogén PACAP védő hatását patkány Parkinson-kór modellben. Jelen kutatásunk célja az endogén PACAP hatásának vizsgálata vad típusú és PACAP génhiányos egerekben indukált Parkinson-kór modellben.
Módszerek: Kísérletünket 6 hónapos hím vad típusú és PACAP génhiányos egereken végeztük. A műtét során sztereotaxiás készülék segítségével a bal oldali substantia nigrába az állatok egy részénél 1μl 6-OHDA-t (5μg/μl), másik részüknél kontrollként 1μl fiziológiás sóoldatot fecskendeztünk. A műtétek előtt, illetve a műtét utáni 1. és 14. napon magatartás vizsgálatokat végeztünk, amely során az állatok hypokinetikus és a féloldali lézió következtében kialakuló asszimmetriás jeleit figyeltük. Ezt követően a középagyból metszeteket készítettünk, majd tirozin-hydoxiláz immunhisztokémiát végeztünk a substantia nigra dopaminerg sejtjeinek kimutatásához. A károsodott oldalon életben maradt sejtek számát az épp oldalon detektálható sejtszám százalékában adtuk meg.
Eredmények: Magatartási vizsgálataink során azt találtuk, hogy egy nappal az operációt követeően a 6-OHDA-nal kezelt PACAP génhiányos egerek súlyosabb hypokinetikus és asszimetriás tüneteket mutatnak a kezelt vad típusú egerek és a kontroll állatokhoz képest. A morfometriai méréseink során kimutattuk, hogy a a 6-OHDA-nal kezelt vad típusú egerek esetében a sejtek 66%-a, míg az ugyanígy kezelt génhiányos egerekben a sejtek 41%-a maradt életben.
Következtetés: Eredményeink alapján elmondhatjuk, hogy az endogén PACAP-nak szerepe van a dopaminerg sejtek protekciójában, mivel a PACAP génhiányos egereknél ugyanazon lézió súlyosabb akut magatartási tüneteket és szignifikánsan nagyobb sejtpusztulást okozott a vad típusú állatokhoz képest.

